text: Fàbrica Llaudet - La ruta del Ter
  Fàbrica Llaudet
  Portada > Coneix la ruta del Ter > Rutes temàtiques > Ruta del patrimoni cultural fluvial > Instal.lacions industrials: fàbriques de riu, fargues i molins > Fàbrica Llaudet
  42.244136, 2.307628
  La fàbrica està formada per dues naus. La principal, amb una llargada d'uns 55 m i una amplada de 24 m, està formada per soterranis, planta baixa, primer pis i golfes. El seu sistema estructural el formen unes columnes de ferro colat, jàsseres metàl·liques i, a l'última planta, l'armadura de l'estructura de la coberta, metàl·lica amb peces reblades. L'edifici, fet de pedra, presenta les façanes arrebossades i pintades. Els xamfrans són de ciment. Enganxat a aquesta nau n'hi ha una de menor alçada. La coberta és a dos vessants. Al voltant de les obertures, algunes de tapiades, hi ha rajoles vermelles. La façana que dóna a la carretera presenta les lletres Hilaturas Llaudet, SA. Dins la fàbrica hi ha dues turbines, totes dues del model Francis. Una, de 18 pales, és del 1932, de la marca Oerlikon Eléctrica, SA, i pot arribar a produir 210 kW. L'altra, del 1959, és MMA i pot arribar a produir 160 kW
  L'edifici es troba entre el riu i la carretera. Presenta unes voreres de riu brutes i deixades. L'entorn més proper a la fàbrica està arreglat.
  Josep Maria Llaudet va crear el 1901 la colònia amb una fàbrica de filats i torçats de cotó. Va llogar l'edifici industrial i el salt d'aigua a Thomas Alexander. La fàbrica va funcionar inicialment amb 5.000 pues de filar. El 1924 va comprar els terrenys als successors d'Alexander. En retirar-se les tropes republicanes, el 1939, la fàbrica va ser incendiada i va caldre reconstruir-la. El 1940 els actius van ser traspassats a una societat anònima: Josep Llaudet, SA, que el 1957 va canviar la denominació per la de Hilaturas Llaudet, SA.